SL Uradni list Evropske unije C 432/8

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 432/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„PATATA ROSSA DI COLFIORITO“

Št. ES: IT-PGI-0005-01236-2.6.2014

ZGO ( X ) ZOP ( )

1. Ime

„Patata Rossa di Colfiorito“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Patata Rossa di Colfiorito“ označuje zrele gomolje vrste Solanum tuberosum (Solanum tuberosum L.; 2n = 4x = 48) iz družine Solanaceae, ki se pridelujejo iz osnovnih sort semen, zapisanih v nacionalnih registrih sort držav članic Evropske unije, in imajo značilno rdečo lupino in svetlorumeno meso.

Gomolji so razpoznavni po naslednjih značilnostih:

— celotni gomolji so popolnoma prekriti z lupino in brez poškodb,

— imajo podolgovato ovalno in nepravilno obliko,

— so zdravi, tj. nimajo znakov gnilobe, drugih bolezni ali kvarjenja, zaradi katerih ne bi bili primerni za uživanje,

— so brez poškodb zaradi zmrzali,

— nimajo vonja in/ali okusa, ki se razlikuje od običajnih značilnosti,

— lupina ima značilno rdečo barvo,

— očesa na površini se lahko preprosto odstranijo.

Referenčne vrednosti, ki opredeljujejo proizvod, so:

— velikost premera: najmanj 35 mm,

— čvrstost: tlačni preskus (strižna napetost) > 1,2 kgf/cm2,

— celotna vsebnost fenolne spojine > 300 mg/kg,

— značilna rdeča barva lupine – barva (X, Y, Z) brezdimenzijsko: — X > 13 brezdimenzijsko, — Y > 12 brezdimenzijsko, — Z > 6 brezdimenzijsko.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje krompirja „Patata Rossa di Colfiorito“, od sejanja do pobiranja, je treba izvajati na opredeljenem geografskem območju.

3.6 Posebna pravila za rezanje, ribanje, pakiranje itn.

Pobran krompir je shranjen v skladiščih, ki zagotavljajo potrebne pogoje za pravilno shranjevanje gomoljev, tako da se površina gomoljev posuši takoj po uskladiščenju, kakršne koli poškodbe, do katerih je prišlo med pobiranjem, se zacelijo, kondenzacija na površini pa je onemogočena. V skladiščih je krompir lahko spravljen v velikih prezračenih vrečah iz najlona ali v gajbah. Dovoljeno ga je hraniti tudi s sodobno tehnologijo shranjevanja, ki je v skladu z veljavnimi pravili. Proizvodi, ki preprečujejo kaljenje, med shranjevanjem niso dovoljeni.

Krompir je pakiran v značilni rdeči embalaži.

3.7 Posebna pravila za označevanje

Na oznaki in zabojnikih mora biti besedilo „Patata Rossa di Colfiorito I.G.P.“ s tiskanimi črkami in v isti velikosti kot logotip EU; oznaka ne sme vsebovati drugih besed v večji pisavi.

Da bi potrošniki proizvod zlahka prepoznali, mora to besedilo ustrezati naslednjim specifikacijam tiska:

(a) besedilo: „Patata Rossa di Colfiorito IGP“;

(b) vrsta pisave: Bodoni MT Black;

(c) barva Pantone, ki se uporablja za logotip: RED 032.

Oznake na embalaži morajo vsebovati vse naslednje informacije:

(a) ime in naslov ali firma in sedež podjetja posameznega proizvajalca ali združenja proizvajalcev in pakirnice;

(b) ustrezna označba za proizvod, ki je namenjen trženju v tujini;

(c) kakršne koli dodatne informacije, ki proizvoda ne hvalijo in potrošnikov ne zavajajo glede narave in značilnosti proizvoda.

4. Jedrnata opredelitev geografskega območja

Pridelava krompirja „Patata Rossa di Colfiorito“ je dovoljena na nadmorski višini najmanj 470 m in se izvaja na območju Apeninov, ki zajema deželi Umbrija in Marke, vzhodno od pokrajine Perugia in zahodno od pokrajine Macerata. Območje delno pokriva občine Foligno, Nocera Umbra, Valtopina in Sellano (Umbrija) ter občine Serravalle di Chienti, Muccia, Pieve Torina, Sefro, Visso in Montecavallo (Marke).

5. Povezava z geografskim območjem

5.1 Značilnosti geografskega območja

Geografsko območje, na katerem se prideluje krompir „Patata Rossa di Colfiorito“, pokriva velik del Apeninov v deželah Umbrija in Marke. Eden od najznačilnejših dejavnikov je nadmorska višina, saj je območje pridelave omejeno z nadmorsko višino najmanj 470 m. Z vidika velikosti delcev tal je območje sestavljeno iz tal, ki prispevajo k temu, da je ta poljščina drugačna od ostalih, tj. iz silikatnih tal, ki so rahlo kisla, lahka, rahla, prepustna in globoka ter imajo velik delež kamnov in skal.

Območje ima gorsko podnebje z mrzlimi zimami z veliko snega in svežimi poletji.

Padavine so na višjih legah obilne (več kot 1 500 mm na leto), na nižjih legah pa jih je manj. Pozimi močno sneži, snežna odeja pa vztraja samo na nadmorski višini nad 1 000 m. Dokaj pogosta vetrova sta severovzhodnik „grecale“ in jugovzhodnik „široko“.

5.2 Posebnosti proizvoda

Za krompir „Patata Rossa di Colfiorito“ so značilne:

visoka vsebnost polifenolov;

rdeča barva;

čvrstost in trdnost;

nepravilna oblika.

5.3 Vzročna povezava geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Dejavniki, ki določajo sloves in prepoznavnost krompirja „Patata Rossa di Colfiorito“, so posledica posebnih tal in podnebnih značilnosti referenčnega območja, tehnik pridelave in pogojev shranjevanja, pa tudi splošne prepoznavnosti njegove fizične oblike in rdeče barve ter poimenovanja, povezanega z območjem. Narava tal je še posebej pomembna, saj bistveno prispeva k rasti, obliki ter kemijskim in organoleptičnim značilnostim gomolja.

Na različne oblike krompirja „Patata Rossa di Colfiorito“ vpliva okolje, saj mora med rastjo zaradi dejavnikov, povezanih s spremenljivostjo območja, marsikaj „pretrpeti“. Čvrsto meso in nepravilna oblika sta posledica skalnatih tal, ki so značilna za to območje, podnebja in nizke stopnje namakanja.

„Ekstremni“ pogoji prav tako pomembno vplivajo na visoko vsebnost polifenolov v krompirju, saj je vrsta encimov, odgovornih za biosintezo polifenolov, še posebej občutljiva na okoljske značilnosti območja.

Obstaja veliko ustnih in pisnih pričevanj o močni zgodovinski, kulturni in socialni povezavi proizvoda z območjem.

Specializirani časopisi in revije, fotografije in avdiovizualna pričevanja govorijo o dobrem slovesu krompirja „Patata Rossa di Colfiorito“, potrjuje pa ga tudi festival „Sagra della Patata Rossa di Colfiorito“, ki poteka že 36. leto. Dežela Umbrija je krompirju dodelila uradni status in ga ustrezno vključila na seznam tradicionalnih proizvodov z več kot 25-letno tradicijo.

Krompir „Patata Rossa di Colfiorito“ se uporablja tudi kot sestavina v receptih za številne lokalne specialitete: kuhan, pečen na žaru, v solati, ocvrt, pražen ali pa se iz njega pripravljajo kruh, pogače in pireji. Uporablja se tudi za pripravo odličnih njokov, ki so zelo pogosti v lokalnih specialitetah.

Sklic na objavo specifikacije proizvoda

(člen 5(7) Uredbe (ES) št. 510/2006 (3))

Ministrstvo je sprožilo nacionalni postopek ugovora z objavo predloga za priznanje zaščitene označbe porekla „Patata Rossa di Colfiorito“ v Uradnem listu Italijanske republike št. 93 z dne 22. aprila 2014.

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.